**Evaluering af de styrkede pædagogiske læreplaner**

Evaluering af Smilehullets DNA og de 10 bud med henblik på børnenes trivsel, læring, udvikling og dannelse.

Vores DNA består af 4 fokuspunkter – Robusthed, Kropslighed, Ansvarlighed og Rummelighed – underdstøttet af ”De 10 bud”.

Vi ønsker at skabe hele mennesker, der trives og udvikles. Vores mål er på bedste vis, at understøtte børnene, så de kan møde verden og alle dens fascetter med åbenhed, nysgerrighed og tillid til egne evner og dømmekraft.

De 10 bud:

*At udfordre sig selv i forskellige arenaer:*

For **vuggestuen** er der ikke mange kommentarer. Vi har arbejdet som beskrevet i læreplanen og vi ser børn, der trives, der tilegner sig ny viden og nye færdigheder, som udvikles motorisk og mentalt og som dannes. Vi går på ture i grupper af 5-8 børn, hvilket fremgår af en fast tilrettelagt ugeplan. Børnene præsenteres for forskellige arenaer såvel i og udenfor Smilehullets rammer. Eksempelvis har vi haft efterårsblade med indenfor, ligesom vi har kastet med dem udenfor. Vi har gået på opdagelse udenfor stisystemerne i skoven, hvor det tydeligt ses en motorisk udvikling og en nysgerrighed efter ting omkring os. Vi har siddet på en mark fyldt med mælkebøtter, leget gemme i majsmarken og meget mere.

For **Børnehaven** gælder det, at alle grupper har en fast ugeplan, hvori der indgår busture og gåture til nye områder. Indenfor Smilehullets rammer tilbydes en variation af arenaer ude som inde. Kirkegade er pga. legepladsens størrelse den med mindst variation. Derimod går de 2 grupper, der hører til på Kirkegade, meget på ture i nærmiljøet. Der er 100-meter skoven, stadion, cykelture på stiområderne m.m.

Grundet corona har vi ikke kunnet besøge svømmehallen helt som planlagt, ligesom vi ikke har kunnet besøge de samme kulturelle steder så som bibliotek, Dybbøl Mølle, m.m.

Vi oplever, at vores børn er trygge nok til at møde og til at begå sig i de mange forskellige arenaer. Børnene udfordres og udvikles og mødet med de mange forskellige områder og mennesker, skaber dannelse samt læring hos den enkelte. Vi ser børnene få større forståelse for, hvordan man opfører sig udenfor og i børnehaven. Vi ser at de får mere føling med egne grænser, de afprøver sig selv og udvikles motorisk og personligt.

* Læring – Leg – Børnefællesskaber – Dannelse og børneperspektiv – pædagogisk læringsmiljø
* Alsidig personlig udvikling – Kultur, æstetik og fællesskab – kommunikation og sprog – krop, sanser og bevægelse – natur, udeliv og science – social udvikling.

*Mærke sig selv – sansning/opleve vejrskift*

**Vuggestuen:** Vi er i vuggestuen udenfor dagligt, stort set uanset vejret. Det vurderes dog om det er hele børnegruppen, der skal med udendøre eller om de, der endnu ikke kan gå, har mere gavn af anden aktivitet til sansning. Aktiviteter tilrettelægges ude som inde. Naturmaterialer indsamles og tages med ind og sanses. Vi har aktiviteter, hvor børnene går i bare tæer og mærker forskel på underlag, kulde og varme. Børnene præsenteres for naturmaterialer med forskellig konsistens. Vi oplever at børnene tør mere og mere. Vi er nysgerrige sammen med børnene og støtter dem i deres udforsken, så de tør overskride egne grænser og udvikles.

**Børnehaven:** Børnehavebarnet er mere selvregulerende og vi giver dem bevidst mere medbestemmelse og tillid ift. bl.a. påklædning. Alt efter alder guides børnene og vi er meget opmærksomme på, at den enkelte selv går udenfor og vurderer om deres tøjvalg er ”korrekt”. Hvad der er rigtigt eller nødvendigt for det ene barn er ikke nødvendigvis gældende for det andet barn. Ligesom vi er bevidste om, at det ikke er sikkert at barnet fryser eller sveder når ”de voksne” (forældre som personale) gør det.

Vi har aktiviteter, hvor der er fokus på sansning – vi afprøver at gå i bare tæer på forskelligt underlag og forskellig temperatur. Hvis ikke børn får lov til at mærke forskel på kulde, varme, noget der er ru, blødt, glat m.m., hvordan skal de så forstå forskellen? Vi vurderer, at vi har meget lidt sygefravær blandt børnene, at de hurtigt er selvhjulpne og at de via vores tillid styrkes i deres egen dømmekraft.

* *Dannelse og børneperspektiv – barnesyn – læring – pædagogisk læringsmiljø og forældresamarbejde.*
* *Krop, sanser og bevægelse – natur, udeliv og science – kommunikation og sprog – alsidig personlig udvikling*

*Udforske egne grænser i trygge rammer*

**Vuggestuen:** Vi er meget opmærksomme på, at skabe bæredygtige og trygge relationer til det enkelte barn. Når det lykkes oplever vi, at børnene mere og mere tør afprøve nyt. Vi er bevidste om, at vores rolle i starten mest er at gå foran og ved siden af, hvorefter vi til sidst kan stå bagved barnet, som den støtte det har brug for til at turde udforske egne grænser og udvikles.

Nogle børn er længe om at komme i gang og enkelte er ”overmodige”. Vi har oplevet, at et enkelt barns fremtoning har gjort, at det grundet størrelse og aktivitet, blev vurderet ældre end det var. Observationer gjorde os opmærksomme på barnets formåen, hvorefter det blev sat i relation til barnets alder. Læringen for os er, at vi igen har skærpet fokus på barnets formåen og færdigheder, så vi kan støtte barnet bedst muligt.

**Børnehaven:**  Som beskrevet under punktet er vores fokus især, at skabe tryghed for at fremme lysten til at turde prøve nyt, overskride grænser og udvikles. Vi har grundet vores normering mulighed for og fokus på at skabe tryghed og forudsigelighed, ligesom vi har fokus på relationerne barn-voksen og barn til barn.

Vi oplever, at det pga. bl.a. et stigende antal børn med anden kultur, har vi brug for øget fokus på forældresamarbejde og formidling. Vores opgave for at børn er trygge kræver som vi ved, at forældrene er trygge. Læringen for os er derfor, fornyet og ekstra fokus på forældrene.

* *Pædagogisk læringsmiljø – forældresamarbejde – Børnefællesskaber – læring – dannelse og børneperspektiv*
* *Alsidig personlig udvikling – social udvikling – kommunikation og sprog – kultur, æstetik og fællesskaber – krop, sanser og bevægelse.*

*Bruge de primære sanser – ude som inde*

**Vuggestuen:** Som beskrevet under punktet arbejder vi dagligt med de primære sanser. Vi er gode til at lade børnene bruge deres taktilsans og vi ”nusser og krammer” som berøring. Vi er i evalueringen blevet opmærksomme på, at vi i en længere periode ikke har haft fokus på massage, ligesom vi ikke bevidst nok dagligt stimulerer børnenes labyrintsans. Børnene er gode til selv at øve sig og vi går foran og slår koldbøtter og leger, men vi mangler bevidst at snurre dem rundt og vende dem på hovedet. Vores tiltag er fornyet fokus på området, samt at lave en ”massagekuffert”

Et særligt fokus er der på kropsligt urolige børn **–** vi gynger dem, snurrer dem rundt og/eller masserer dem eksempelvis når de skal sove eller efter behov.

**Børnehaven:** Børnehavebørnene elsker vores puderum. Hver gruppe har eget puderum, hvorfor vi på trods af corona ikke har måttet gå på kompromis. I puderummet ser vi, at børnene slår koldbøtter, klatrer, hænger på hovedet og tumler. Personalet er ofte i puderummet for at lege slåskamp. Børnene elsker det og vi mærker tryghed, tillid og udvikling. Labyrintsansen stimuleres.

Taktilsansen stimuleres ligeledes som beskrevet under punktet. Børnene er gode til at støtte hinanden og afprøve nyt.

Vi har her også særligt fokus på børn i udsatte positioner – eksempelvis børn med fysiske eller psykiske udfordringer.

Det gælder ligesom det ovenstående punkt, at vi skal have øget fokus på forældrene.

* *Leg – læring – pædagogisk læringsmiljø* – *børn i udsatte positioner*
* *Krop, sanser og bevægelse –*

*Turde stå ved sig selv og sige fra*

**Vuggestuen:** Vi arbejder bevidst med punktet og vi drøfter observationer af børnenes interaktion og relation til vores stuemøder. Vi ser at de ældste børn bruger ”stop-tegnet”

**Børnehaven:** Ligesom i vuggestuen arbejder vi bevidst med punktet og vi oplever, at børnene bliver gode til at mærke efter og siger til og fra. Det er meget individuelt, hvad den enkelte kommer med og hvor meget det skal støttes, men vi oplever en udvikling over tid hos alle. Her har vi igen øget fokus på kommunikation og forældresamarbejde, især fordi, kulturelle og sociale forskelle kan gøre det udfordrende at sikre præcis formidling.

* *Dannelse og børneperspektiv – læring – børnefællesskaber – forældresamarbejde*
* *Alsidig personlig udvikling – kommunikation og sprog – social udvikling*

*Den enkelte føler sig set, hørt og anerkendt – at få et ”JA”*

**Vuggestuen:** Vi er meget bevidste om at den enkelte føler sig set, hørt og anerkendt. Modtagelsen vægtes højt. En af de positive ting grundet corona er mødet med barnet om morgenen og afleveringen sidst på dagen. Det at forældrene afleverer i garderoben og der kun er én forælder og ét barn tilstede af gangen, giver ro og nærvær til både barn og forælder.

Såfremt et barn er ked af det eller vred gør vi vores ypperste for at forstå barnets budskab og som minimum viser vi, at vi kan rumme barnets følelser og være tilstede. Vi fornemmer at det giver den ønskede effekt, ligesom vi får positiv respons fra forældrene.

**Børnehaven**: Som beskrevet under vuggestuen, er modtagelsen vigtig og vi ser positiv effekt af corona restriktionerne. Se ovenfor…

Derudover er vi meget bevidste om, at give børnene medbestemmelse og medindflydelse. Eksempelvis spørger vi efter måltider og ved skift det enkelte barn om, hvad og hvor de vil og hvem de ønsker at lege med. Vi skaber en legerelation og legemulighed og hjælper om nødvendigt med igangsættelsen. Vores fysiske rammer bærer normalt præg af, at der ikke er mange begrænsninger for børnene. Vi understøtter de fleste muligheder, men har grundet corona haft begrænsede muligheder, da vi gruppevis skulle holdes adskilt.

’

* *Dannelse og børneperspektiv – pædagogisk læringsmiljø*
* *Alsidig personlig udvikling – kommunikation og sprog*

*Opleve høj puls og sus i maven*

**Vuggestuen:** I grupperummene er der muligt at skabe frie gulve. Børnene begrænses ikke i deres udforsken af egne færdigheder – eksempelvis når de klatrer op og ned af stole, kravler op i vindueskarmen i puderummet (der er faldunderlag). I naturen og på legepladsen får børnene mulighed for at klatre, rutsje, løbe og tumle. De børn, der ikke søger ”suset” på egen hånd, guides og hjælpes på vej. Vi oplever, at børnene lærer meget af hinanden og afprøver egne grænser og formåen. Børnehaven fortæller, at man når de starter i børnehaven kan se, at de har haft mulighed for virkelig at udfordre sig selv i vuggestuen. De klatrer højt op i ribben, hopper fra vinduesbænken eller stolen og har tillid til egne evner og de nære voksne.

**Børnehaven:** Som beskrevet ovenfor har næsten alle grupperum mulighed for at skabe frie gulve. Der er puderum tilknyttet med mulighed for klatring, spring og tumleri. I det primære grupperum begrænses løb, mens det er tilladt i alle tilstødende lokaler. (Dette for at skabe baser med ro til fordybelse, så alle, såvel børn som voksne, tilgodeses.) Især i puderummet afprøves grænser og børnene søger ”suset”. Personalet understøtter deres afprøven og opfordrer til samarbejde børnene imellem. Eks: Et barn har svært ved at komme ned fra ”hulen” – barnet guides først verbalt til mestring. Dernæst bedes vennerne om at hjælp - evt ved at bygge en rampe. Såfremt det ikke er nok, støtter den voksne med fysisk guidning. Målet er mestring, puls og sus i maven.

Udendørs understøttes børnenes leg og aktivitet. Løbecyklerne køres ned af en græsbakke, klatring til tops i tårnet, træet, m.m. Som voksne er vi i nærheden som sikkerhedsnet, hvis andet ikke lykkes.

* *Leg – læring – børnefællesskaber – pædagogisk læringsmiljø – dannelse og børneperspektiv*
* *Krop, sanser og bevægelse – alsidig personlig udvikling – social udvikling – kommunikation og sprog – natur, udeliv og science.*

*At have følelsen af at være på egen hånd - ”Være væk”*

**Vuggestuen:** Vuggestuen består af flere rum og ”kringelkroge”, hvilket giver børnene mulighed for at gemme sig og være undersøgende på egen hånd i trygge omgivelser. Børnene trækker sig gerne ud i periferien og det virker som om de godt ved, at nu er de lidt ”væk”. Vi har ikke været gode nok til at skabe yderligere gemmesteder og lave små huler, hvilket vi fremover vil have skærpet opmærksomhed på. Udenfor har vi i perioder bevidst ladet børnene udforske på egen hånd og vi oplever, at børnene lærer meget af hinanden i øjeblikke, hvor de er på egen hånd. Vores legeplads er ikke så stor men indeholder dog hjørner, hvor børnene kan gemme sig og udforske på egen hånd. Vi oplever, at børnene hurtigt er trygge inde som ude, hvilket vi tænker bl.a. skyldes rammernes størrelse og at vi møder dem med anerkendelse og opmuntring. Dette er så igen med til, at vi ser børnene tør udforske nyt, at de tør skabe større afstand til deres tryghedspersoner og at de har tillid til egen formåen.

**Børnehaven:** Ligesom vuggestuen består de enkelte børnehavegruppers lokaler også af flere rum, som giver børnene mulighed for at være ”alene” i trygge omgivelser. Alle grupper har et puderum, hvor der kan laves huler og leges lege, som ikke styres eller overvåges af en voksen. Vi ser at børnene afprøver egne evner indenfor eksempelvis klatring, turde springe ned fra høje ting og de afprøver kræfter med sig selv og andre. De lærer om egne grænser og udvikler færdigheder, selvværd og selvtillid. ”Troen på egne evner.”

Udenfor har vi til de yngste en overskuelig legeplads med gemmesteder og kroge, hvor man kan være sig selv og hos de ældste har vi 12000 kvadratmeter, hvor der er rig mulighed for at ”være væk”, til at stå på egne ben og til at udforske og afprøve nyt. Børnene får lov til at være udenfor umiddelbar sigtbarhed og vi oplever, at børnene udviser ansvarlighed og passer på hinanden, når vi viser dem tillid.

* *Leg – læring – pædagogisk læringsmiljø – børnefællesskaber*
* *Alsidig personlig udvikling – social udvikling – krop, sanser og bevægelse – kommunikation og sprog*

*Muligheden for at brække en arm*

**Vuggestuen:** Vi er meget bevidste om at vise tillid til børnenes evner og anerkender deres egen fornemmelse for, hvad det enkelte barn magter. I puderummet får børnene mulighed for at klatre så højt op i ribben som de kan, at kravle op i vindueskarmen, hoppe ned fra puder og andet. Vi begrænser dem ikke, men holder naturligvis øje. Vi oplever, at børnene observerer hinanden og afprøver nyt i eget tempo, ligesom de overskrider egne grænser, udvikler færdigheder og får mange succesoplevelser der giver selvværd og selvtillid. Igen ”tro på egen formåen”

Når vi er ude, gør det samme sig gældende. Vi besøger mange forskellige arenaer og børnene får lov til at udforske og afprøve sig selv i forskelligt terræn.

**Børnehaven:** Ligesom i vuggestuen er vi meget bevidste om at vise tillid til børnenes egne evner og vi anerkender og opfordrer dem til at afprøve nyt. Vi holder os så vidt muligt i baggrunden – går bagved – men er klar til at være verbalt guidende og agerer som sikkerhedsnet, når der er behov herfor. Vi har på vores egen legeplads rig mulighed for at afprøve og eksperimentere, men som beskrevet andetsteds, sørger alle grupper for at besøge eller skabe nye og anderledes arenaer, der udfordrer og inspirerer. Vi ser, at børnene er gode til at observere og lære af hinanden, især når vi holder os lidt i baggrunden. De hjælper hinanden og opmuntrer hinanden til at prøve nyt. De fleste er gode til at udforske, afprøve færdigheder og overskride grænser helt af sig selv. Vores skærpede opmærksomhed er hos de børn, der er i periferien og som kun observerer de andre. Vi bestræber os på, i trygge omgivelser også at få dem til at komme ud af deres komfortzone og turde afprøve nyt.

* Leg – læring – Børnefællesskaber – Pædagogisk læringsmiljø
* Alsidig personlig udvikling – Social udvikling – Kommunikation og sprog - krop, sanser og bevægelse - Natur udeliv og science – Kultur, æstetik og fællesskab

*Opleve at være en del af et fællesskab*

**Vuggestuen og børnehave:** Hver morgen åbner vi som et fælles hus. Vi åbner i vuggestuens lokaler af praktiske årsager og for at de yngste kun skal forholde sig til andre voksne, men i kendte omgivelser. Vi oplever, at børnene hurtigt er trygge hos alle husets voksne, hvilket gør det let for børnene at navigere i hele huset. Børnehavebørnene er ligeledes i vuggestuen om morgenen, hvilket giver god mulighed for at danne relationer på tværs af alder. Legepladsen kan hhv. være adskilt – vuggestuens/børnehavens – og fælles for alle eller nogle udvalgte, der har brug for nye eller anderledes relationer. Vi føler, at det fungerer godt og at børnene får følelsen af at være en del af et og flere fællesskaber.